Studies kan resessie teenwerk • Akademia
Alhoewel Suid-Afrika in 'n tegniese resessie verkeer is dit nodig dat langtermynbesluite geneem word wat die ekonomiese skade so klein as moontlik maak. Met die werkloosheidssyfer wat in 2018 oor die 6 miljoen strek is dit belangrik om naskoolse studies te voltooi om 'n beter kans te staan om jouself te posisioneer om 'n goeie werk te verkry.
"Daar is 'n algemene tendens om tydens resessietyd korttermynbesluite te neem as tydelike remedie om met finansies uit te kom. Wanneer die ekonomie druk, is dit juis belangrik om stroomop te dink en 'n hoëronderwyskwalifikasie te voltooi," verduidelik Marthinus Visser, besturende direkteur van Akademia.
In Suid-Afrika is daar verskeie opsies wat individue kan oorweeg om só 'n kwalifikasie te voltooi. Die beskikbare moontlikhede hang af van elke individu se behoefte. By Akademia kan studente in Afrikaans studeer, terwyl hulle werk. "Die voordeel van hierdie manier van studeer is dat studente 'n inkomstestroom kan verdien, wat die finansiële impak van studies teenwerk. Boonop vaar werkende studente dikwels beter omdat hulle dit wat hulle geleer het prakties in die werksplek toepas," meen Visser. "Afgestudeerdes het dan ook reeds werkservaring opgedoen, wat hulle van ander kandidate met soortgelyke kwalifikasies onderskei."
Visser deel praktiese punte om te oorweeg wanneer naskoolse studies oorweeg word:
Kies die regte kwalifikasie. By Akademia word deeglike marknavorsing gedoen om te bepaal watter rigtings in aanvraag in die werksplek is. 'n BCom (Ondernemingsbestuur)-kwalifikasie, byvoorbeeld, stel die student bloot aan al die aspekte van 'n besigheid wat relevant is tot die korporatiewe omgewing. Boonop kan afgestudeerde studente hierdie kennis – opgedoen tydens studies – gebruik om hulle eie besighede op die been te bring.
Oorweeg 'n hoëronderwysinstelling wat jou optimale akademiese ondersteuning kan bied terwyl jy nauurs studeer. Akademia se model is van so aard dat dit ideaal is vir die werkende student. Nauurse kontaksessies word regstreeks na dertien sentra landswyd en in Namibië uitgesaai. Die sessies word opgeneem en na die tyd beskikbaar gestel aan studente vir hersiening en verdere opskerping. Interaktiewe ondersteuning word ook gebied deurdat jy via 'n aanlyn forum met dosente en medestudente kan skakel, vrae vra en idees uitruil.
Wees realisties oor die aantal modules wat per jaar geneem word. Dit mag uitdagend wees om te werk terwyl jy studeer. Oorweeg daarom om minder modules per jaar te neem om seker te maak dat 'n goeie balans tussen werk en studies gehandhaaf word. Deur modules op te deel oor 'n tydperk help ook om die studiekostes oor 'n aantal jare te versprei.
"Daar is verskeie eksterne faktore van 'n resessie waaroor ons nie beheer het nie. Ons het wel beheer oor hoe ons onsself vir die werksplek posisioneer. 'n Hoëronderwyskwalifikasie verbreed jou aanpasbaarheid en ontginbare geleenthede in hierdie tye," sê Visser.